Proiect

GUVERNUL REPUBLICII MOLDOVA

HOTĂRÂRE nr. ____

din _______________________
Chișinău

pentru aprobarea Programului de dezvoltare a pieței serviciilor energetice pentru perioada 2026-2030

În temeiul art. 22 alin. (5) din Legea nr. 139/2018 cu privire la eficiența energetică (Monitorul Oficial al Republicii Moldova, 2018, nr. 309-320, art. 476), cu modificările ulterioare, Guvernul HOTĂRĂȘTE:
1. Se aprobă Programul de dezvoltare a pieței serviciilor energetice pentru perioada 2026-2030 (se anexează).
2. Controlul asupra executării prezentei hotărâri se pune în sarcina Ministerului Energiei.
3. Prezenta hotărâre intră în vigoare la expirarea termenului de o lună de la data publicării în Monitorul Oficial al Republicii Moldova.




PRIM-MINISTRU					Alexandru MUNTEANU

Contrasemnează:

Ministrul energiei					Dorin Junghietu



Aprobat
prin Hotărârea Guvernului
nr. _____ /2026

PROGRAM
de dezvoltare a pieței serviciilor energetice pentru perioada 2026-2030
Capitolul I
INTRODUCERE
1. Eficiența energetică reprezintă o prioritate centrală în cadrul politicilor publice din Republica Moldova, fiind recunoscută drept una dintre cele mai eficiente modalități, din punct de vedere al costurilor, pentru reducerea emisiilor de gaze cu efect de seră. În acest sens, Guvernul a stabilit obiective ambițioase cu privire la diminuarea consumului de energie și reducerea emisiilor de gaze cu efect de seră.
2. Modificările aduse Legii nr. 139/2018 cu privire la eficiența energetică, aprobate prin Legea nr. 113/2023, au contribuit la consolidarea cadrului necesar pentru promovarea inițiativelor privind eficiența energetică. Astfel, Republica Moldova și-a asumat obligația de a realiza economii energetice anuale noi de cel puțin 0,8% din valoarea medie a consumului aferent perioadei 1 ianuarie 2019 – 1 ianuarie 2022 și de a renova anual minimum 3% din suprafața totală a clădirilor deținute de autoritățile publice centrale, începând cu anul 2024.
3. Potrivit datelor Biroului Național de Statistică din 2022, clădirile au înregistrat aproximativ 53% din consumul final total de energie la nivel național. În același an, fondul imobiliar național a însumat 104 089,84 mii m², majoritatea clădirilor fiind construite între anii 1960 și 1990 sau anterior, în contexte tehnologice și normative care nu vizau eficiența energetică ca prioritate.
4. Analizele incluse în Strategia sectorială pentru renovarea fondului imobiliar național pe termen lung pentru perioada 2025-2050, aprobată prin Hotărârea Guvernului nr. 595/2025, indică faptul că atingerea unei economii anuale de energie noi de 0,8% necesită renovarea aprofundată anuală (cu o reducere a consumului de energie de cel puțin 60%) a circa 1 400 000 m² de clădiri, adică 1,35% din suprafața totală a fondului imobiliar.
5. În prezent, majoritatea proiectelor de eficiență energetică în clădiri sunt fezabile din punct de vedere economic. Auditurile energetice desfășurate în diverse proiecte indică faptul că reducerea consumului de energie în clădirile existente poate ajunge la 50-60%, generând economii financiare semnificative pentru utilizatori. Totuși, potrivit Strategiei sectoriale pentru renovarea fondului imobiliar național pe termen lung pentru perioada 2025-2050, deficitul de investiții în proiecte de eficiență energetică în clădiri este estimat la aproximativ 4,0 miliarde euro până în 2030. În sectorul clădirilor autorităților administrației publice centrale de specialitate, potențialul nevalorificat pentru investiții în proiecte de eficiență energetică depășește 355 milioane euro, iar în sectorul clădirilor autorităților publice locale acest potențial este de câteva ori mai ridicat.
6. Pentru îndeplinirea obiectivului stabilit privind economisirea energiei, este esențial ca sectorul public să se angajeze activ în creșterea eficienței energetice a clădirilor proprii. În acest context, clădirile publice gestionate de Cancelaria de Stat, ministere, alte autorități administrative centrale subordonate Guvernului, precum și structurile organizaționale aferente au un rol strategic. În cadrul exercițiului de inventariere din 2023, care a precedat elaborarea Programului cu privire la implementarea obligației privind renovarea clădirilor autorităților administrației publice centrale de specialitate pentru anii 2024-2026, aprobat prin Hotărârea Guvernului nr. 163/2024, au fost identificate peste 160 de astfel de clădiri, cu o suprafață totală ce depășește 960 mii m2, a căror renovare va contribui semnificativ la atingerea obiectivelor naționale de reducere a emisiilor de gaze cu efect de seră. Renovarea acestor clădiri mai este motivată și de exemplul pe care sectorul public îl oferă și de influența pozitivă pe care o exercită asupra stimulării cererii pentru proiectele de eficiență energetică în sectorul clădirilor la nivel național.
7. După cum s-a precizat anterior, există un potențial semnificativ de investiții fezabile în domeniul eficienței energetice în clădiri. Având în vedere resursele financiare și tehnice limitate ale sectorului public, atingerea obiectivului de îmbunătățire a eficienței energetice este imposibilă fără implicarea sectorului privat. Un mecanism recunoscut pe plan internațional pentru mobilizarea expertizei și resurselor sectorului privat (de la furnizori de servicii energetice, băncile comerciale, companiile de inginerie, furnizori de echipamente eficiente energetic etc.) în implementarea proiectelor de eficiență energetică în clădiri îl reprezintă servicii energetice (ESCO) în baza contractelor de performanță energetică. 
8. În ultimul deceniu, dezvoltarea pieței serviciilor energetice a fost menționată ca obiectiv strategic în mai multe documente de politici naționale privind eficiența energetică. Totuși, aplicarea contractelor de performanță energetică nu este implementată în prezent în Republica Moldova, din cauza unor bariere existente (lipsa unui cadru de reglementare adecvat, capacități tehnice și experiență insuficiente, conștientizare redusă, imaturitate a pieței etc.). În paralel, Legea nr. 139/2018 cu privire la eficiența energetică recomandă sectorului public să adopte un rol exemplar în utilizarea acestor contracte. Cu toate acestea, cadrul normativ și instituțional nu a fost dezvoltat suficient și nu a permis valorificarea completă a potențialului investițional în eficiența energetică posibil prin utilizarea pe scară largă a contractelor de performanță energetică.
9. Prin urmare, pentru a valorifica pe deplin potențialul serviciilor energetice, este nevoie de o abordare integrată și sistemică, bazată pe un cadru logic și bine definit de intervenție. Acest cadru este precizat prin prezentul Program de dezvoltare a pieței serviciilor energetice pentru perioada 2026-2030 (denumit în continuare „Program”), care are drept obiectiv general – dezvoltarea pieței serviciilor energetice funcționale, competitive și transparente.
10. Prezentul Program contribuie direct la implementarea Obiectivului general nr. 3 – ”Implementarea principiului ”eficiența energetică înainte de toate” în toate sectoarele economiei și consumului de energie” din Strategia energetică a Republicii Moldova până în anul 2050[footnoteRef:1], prin realizarea direcției prioritare de dezvoltare ”3.5. Dezvoltarea și promovarea serviciilor energetice și contractelor de performanță energetică” aferente acestui obiectiv general. În acest mod, Programul contribuie la depășirea problemei identificate în Capitolul II Secțiunea 2.10 „Eficiența energetică în Republica Moldova” din cadrul Strategiei energetice a Republicii Moldova până în anul 2050, conform căreia „… proprietarii de clădiri din Republica Moldova nu pot beneficia de schemele de contracte de performanță energetică, deoarece nu există o piață a companiilor de servicii energetice în țară”. [1:  La momentul aprobării prezentului Program, proiectul Strategiei energetice a Republicii Moldova până în anul 2050 se afla în etapele finale de promovare.] 

11. Totodată, direcția prioritară de dezvoltare ”3.4. Eficientizarea energetică a clădirilor publice” din cadrul Obiectivului general nr. 3 al Strategiei energetice a Republicii Moldova până în anul 2050 prevede că pentru a asigura creșterea eficienței energetice în clădirile publice conform ratei anuale de renovare, este necesară crearea de mecanisme de finanțare continuă a acestor lucrări, iar pentru aceasta se propune implementarea mecanismului Super ESCO. În acest sens, Programul se aliniază acestei direcții prioritare de dezvoltare, deoarece unul din obiectivele specifice ale Programului prevede instituirea mecanismului Super ESCO.
12. Rolul serviciilor energetice în creșterea performanței energetice a clădirilor este subliniat și în Strategia sectorială pentru renovarea fondului imobiliar național pe termen lung pentru perioada 2025-2050, aprobată prin Hotărârea Guvernului nr. 595/2025. Conform pct. 113 din această strategie, dezvoltarea unei piețe eficiente de servicii energetice constituie un factor esențial pentru atingerea obiectivelor strategice, facilitând totodată atragerea resurselor private necesare. În acest context, măsura prioritară nr. 2 – ”Dezvoltarea pieței serviciilor energetice (ESCO)” – este definită ca un element esențial în cadrul procesului de implementare a strategiei, iar prezentul Program vizează direct implementarea acestei măsuri prioritare. În plus, măsura prioritară nr. 7 – „Creșterea sustenabilității utilizării mijloacelor financiare bugetare” din aceeași strategie prevede introducerea unui mecanism de finanțare reînnoibilă (de tip „revolving”). Conform acestuia, o parte din economiile rezultate în urma implementării măsurilor de eficiență energetică în clădirile publice centrale, finanțate din fonduri bugetare, vor fi utilizate pentru rambursarea investițiilor efectuate. Aceste mijloace financiare vor fi acumulate în Fondul pentru eficiență energetică, gestionat de Centrul Național pentru Energie Durabilă, și vor fi direcționate ulterior către noi inițiative de eficiență energetică în clădirile publice centrale. În acest context, Programul prevede obiectivele și măsurile necesare pentru implementarea unui mecanism de finanțare de tip ”revolving”, în calitate de o etapă preliminară instituirii mecanismului Super ESCO, având multe elemente în comun cu acesta.
13. Obiectivele prezentului Program sunt corelate cu măsurile de promovare a acțiunilor în scopul creșterii numărului de clădiri al căror consum de energie este aproape egal cu zero stabilite în Planul Național pentru creșterea numărului de clădiri al căror consum de energie este aproape egal cu zero (NZEB) până în anul 2030, aprobat prin Hotărârea Guvernului nr.436/2025. Așadar, măsura nr. 3 prevede dezvoltarea și completarea programelor de finanțare a măsurilor de eficiență energetică și valorificare a surselor de energie regenerabile existente cu obiectivele privind transformarea clădirilor existente în clădiri NZEB. În acest sens, contractele de performanță energetică promovate de prezentul Program vor deveni un instrument important în cadrul programelor de renovare energetică a clădirilor publice și vor contribui la atragerea de resurse necesare pentru implementarea acestor programe.
14. Programul se aliniază politicilor și măsurilor stabilite în Planul național integrat privind energia și clima pentru perioada 2025-2030 (PNIEC), aprobat prin Hotărârea Guvernului nr. 86/2025. În mod special, Programul asigură punerea în aplicare a măsurii PM_EE6 ”Promovarea serviciilor energetice și contractelor de performanță energetică”, care are ca scop promovarea serviciilor energetice și stimularea investițiilor în domeniul eficienței energetice și al energiei regenerabile printr-o serie de acțiuni legislative și normative. Adițional, Programul contribuie la realizarea și altor politici și măsuri stabilite în PNIEC, și anume:
14.1. PM_EE2 „Renovarea clădirilor din sectorul public al statului” – dezvoltarea pieței serviciilor energetice, în conformitate cu prevederile prezentului Program, va facilita mobilizarea resurselor suplimentare pentru proiectele de renovare energetică a clădirilor publice și va contribui la atingerea unor obiective mai ambițioase privind decarbonizarea sectorului clădirilor publice.
14.2. PM_EE7 ”Eficientizarea consumului de energie în clădirile publice prin implementarea mecanismului Super ESCO” – Programul se aliniază acestei măsuri, deoarece unul din obiectivele specifice ale Programului prevede instituirea mecanismului Super ESCO;
14.3. PM_EE15 ”Implementarea iluminatului stradal universal, cu prioritate acordată alimentării din SER” – Programul prevede crearea cadrului legal, metodologic și instituțional favorabil pentru utilizarea serviciilor energetice în sectorul public, inclusiv în realizarea proiectelor de eficiență energetică în domeniul iluminatului public în baza contractelor de performanță energetică.
15. Programul este racordat la direcțiile de politici și intervenții prioritare din Strategia națională de dezvoltare „Moldova Europeană 2030”, aprobată prin Legea nr. 315/2022. Astfel, Programul va contribui la realizarea direcției de politici și intervenții nr. 5.15. ”Securitate și eficiență energetică, energie din surse regenerabile”, care prevede, printre altele, intervenții sectoriale în construcții, energie. Concomitent, implementarea Programului va crea premisele necesare pentru implementarea contractelor de performanță energetică în domeniul iluminatului public, ceea ce va facilita realizarea direcției de politici și intervenții prioritare nr. 5.24. ”Politici și management în domeniile locuințelor, serviciilor comunale, utilităților publice și dezvoltării comunitare”, care la pct. 6) prevede elaborarea și realizarea Programului național „Acoperirea universală cu serviciul de iluminat stradal”, bazat pe alimentarea din surse regenerabile.
16. Prezentul Program este conceput pentru perioada 2026-2030, reprezentând un orizont de timp mediu de cinci ani[footnoteRef:2], care permite: [2:  Pe termen lung, dincolo de perioada de implementare a Programului, finalitatea ideală urmărită este dezvoltarea unei piețe mature a serviciilor energetice (a se vedea pct. 55). Acest proces nu poate fi realizat în doar cinci ani. Conform estimărilor experților, autori ai Raportului „Moldovan ESCO Market Development. Concept and Roadmap”, elaborat în anul 2024 în cadrul Proiectului ”Securitatea Energetică a Moldovei (MESA)”, cu sprijinul fostei Agenții a Statelor Unite pentru Dezvoltare Internațională (USAID), maturizarea completă a pieței serviciilor energetice în Republica Moldova ar putea dura aproximativ 10-15 ani. Prin urmare, după finalizarea Programului actual, va fi cel mai probabil necesară elaborarea unui nou program, ajustat la evoluțiile pieței, pentru a asigura continuitatea și atingerea maturității acestui sector.] 

16.1. oferirea unui timp suficient pentru lansarea pieței serviciilor energetice: crearea cadrului normativ și instituțional și implementarea unei serii de proiecte în domeniul eficienței energetice a clădirilor publice cu aplicarea contractelor de performanță energetică, în scopul testării practice a acestui mecanism;
16.2. alinierea cu perioada de implementare a principalelor politici în domeniul eficienței energetice, cum ar fi: Strategia energetică a Republicii Moldova, Planul național integrat privind energia și clima, Planul Național pentru creșterea numărului de clădiri al căror consum de energie este aproape egal cu zero (NZEB), Strategia sectorială pentru renovarea fondului imobiliar național pe termen lung.
17. Programul a fost elaborat în cadrul unui proces incluziv și dinamic, prevederile și acțiunile incluse în acesta fiind consultate cu principalii beneficiari direcți ai Programului – autorități ale administrației publice centrale și locale, instituții publice, întreprinderi de stat și municipale, furnizorii de servicii energetice și companiile din domeniul construcțiilor, ingineriei și echipamentelor eficiente energetic, instituțiile financiare implicate în finanțarea proiectelor de eficiență energetică, partenerii de dezvoltare, precum și specialiștii tehnici și profesioniștii care activează în domeniul serviciilor energetice. În acest sens, au fost utilizate următoarele instrumente de consultare:
17.1. propunerile și comentariile aferente Programului solicitate direct de la beneficiarii direcți ai Programului;
17.2. consultările publice, prin intermediul portalului www.particip.gov.md și a paginilor oficiale ale Ministerului Energiei și Centrului Național pentru Energie Durabilă, la compartimentul ,,Transparența în procesul decizional”.
Capitolul II
ANALIZA SITUAȚIEI
Secțiunea 1
Retrospectiva inițiativelor de promovare a serviciilor energetice
18. Implementarea conceptului de servicii energetice și de contracte de performanță energetică în Republica Moldova a început în anul 2010, prin adoptarea Legii nr. 142/2010 cu privire la eficiența energetică, care la art. 5 a stabilit drept unul dintre principiile de bază ale domeniului eficiență energetică – promovarea inițiativei private și dezvoltarea societăților de servicii energetice care să contribuie la optimizarea exploatării sistemelor energetice, în bază de contracte de performanță energetică. Acest principiu – dezvoltarea serviciilor energetice, – a fost ulterior transformat într-un obiectiv general al politicilor de eficiență energetică și formulat sub diferite forme în cadrul următoarelor documente:
18.1. Programul național pentru eficiență energetică 2011-2020, aprobat prin Hotărârea Guvernului nr. 833/2011;
18.2: Strategia energetică a Republicii Moldova până în anul 2030, aprobată prin Hotărârea Guvernului nr. 102/2013;
18.3. Planul național de acțiuni în domeniul eficienței energetice pentru anii 2013-2015, aprobat prin Hotărârea Guvernului nr. 113/2013;
18.4. Planul național de acțiuni în domeniul eficienței energetice pentru anii 2016-2018, aprobat prin Hotărârea Guvernului nr. 1471/2016;
18.5: Planul național de acțiuni în domeniul eficienței energetice pentru anii 2019-2021, aprobat prin Hotărârea Guvernului nr. 698/2019.
19. La finele anului 2013, prin Hotărârea Guvernului nr. 1093/2013 a fost aprobat unicul act normativ în domeniul serviciilor energetice – Regulamentul privind furnizarea serviciilor energetice, având drept scop stabilirea unui cadru de reglementare pentru introducerea, dezvoltarea serviciilor energetice și crearea condițiilor necesare implementării contractelor de performanță energetică.
20. Cu toate că, în ultimul deceniu, promovării serviciilor energetice i-a fost conferit un rol distinct în cadrul de politici, până în prezent nu au avut loc evoluții majore pe piața serviciilor energetice. Lipsa de progres confirmă faptul că pentru crearea condițiilor favorabile și eliminarea multiplelor bariere în calea dezvoltării pieței serviciilor energetice sunt necesare măsuri complexe și specifice, în special de reglementare și instituționale, ceea ce nu putea fi realizat prin elaborarea doar a unui singur regulament privind furnizarea serviciilor energetice.
21. Astfel, pentru implementarea efectivă a conceptului de servicii energetice și de contracte de performanță energetică în calitate de instrumente esențiale pentru realizarea proiectelor de eficiență energetică, este necesar de eliminat un complex de bariere descrise în continuare.
Secțiunea a 2-a
Analiza barierelor în dezvoltarea pieței serviciilor energetice 
Subsecțiunea 1
Bariere de reglementare
22. Procedurile de achiziții publice nu sunt corelate cu specificul serviciilor energetice, deoarece cadrul normativ actual nu prevede o procedură dedicată pentru achiziționarea serviciilor energetice, care implică o combinație între bunuri, servicii și lucrări, având totodată o complexitate financiară ridicată. În consecință, legislația privind achizițiile publice nu reflectă particularitățile serviciilor energetice în aspecte precum: determinarea valorii estimate și planificarea contractelor de performanță energetică, criteriile de atribuire, durata contractelor și alte elemente relevante. În plus, în condițiile actuale, selectarea ofertelor este dificilă, deoarece atribuirea ar trebui să se bazeze pe criteriul „valoarea netă actualizată a fluxurilor de numerar”, care nu este prevăzut în legislație. Criteriul similar – costurile pe ciclul de viață – este rar utilizat, iar pentru aplicarea lui lipsesc instrucțiuni clare.
23. Limitările legale privind termenul maxim de asumare a angajamentelor în sectorul public constituie o barieră în cazul serviciilor energetice, deoarece perioada de recuperare a investițiilor în eficiență energetică este, de regulă, de mai mulți ani, ceea ce impune încheierea contractelor de performanță energetică pe termen lung. Totuși, legislația în domeniul finanțelor publice stabilește un termen maxim pentru angajamentele multianuale asumate de entitățile publice, limitând astfel posibilitatea implementării acestor contracte. Așadar, art. 66 alin. (3) din Legea finanțelor publice și responsabilității bugetar-fiscale nr. 181/2014 permite asumarea angajamentelor multianuale pe o perioadă de până la trei ani pentru obiectele de investiții capitale, iar alin. (31) din aceeași lege stabilește perioada maximă de până la trei ani, pentru achizițiile de bunuri, lucrări și servicii, altele decât cele menționate la alin. (3), a căror perioadă de realizare este mai mare de un an. Bunurile și lucrările/serviciile pentru care se permite asumarea angajamentelor multianuale sunt stabilite în Regulamentul privind asumarea angajamentelor multianuale, aprobat prin Hotărârea Guvernului nr. 652/2023. Lista acestor bunuri, lucrări și servicii nu acoperă necesitățile contractelor de performanță energetică.
24. O altă problemă generată de limitările legale a termenului maxim de asumare a angajamentelor în sectorul public constă în imposibilitatea integrării contractelor de performanță energetică în ciclul de planificare bugetară, deoarece valoarea tuturor angajamentelor financiare (plăților contractuale) pe perioada de acțiune a contractului asumate de entitatea publică depășește alocațiile bugetare disponibile pentru acest scop pentru o perioadă de 3 ani, iar conform art. 66 alin. (3) și alin. (31) din Legea nr. 181/2014 finanțelor publice și responsabilității bugetar-fiscale se permite asumarea angajamentelor multianuale pe o perioada de până la 3 ani în limitele cheltuielilor prognozate în acest scop pe anii respectivi.
25. Incertitudini privind reținerea și utilizarea economiilor obținute în rezultatul reducerii cheltuielilor pentru energie, ca urmare a implementării măsurilor de eficiență energetică, descurajează inițiativele de astfel de proiecte în sectorul public. Reducerea cheltuielilor pentru energie ar putea conduce la diminuarea alocațiilor bugetare pentru entitățile publice care au realizat economii, deoarece cadrul legal nu garantează menținerea volumului alocațiilor în aceste situații. În consecință, entitățile publice sunt mai puțin motivate să încheie contracte de performanță energetică. Deși există instituții al căror buget se formează pe baza unor indicatori concreți – cum ar fi numărul de elevi instruiți sau pacienți tratați – și nu depinde direct de cheltuielile efective pentru energie, lipsa unui mecanism clar de „înghețare” pe termen lung a alocațiilor bugetare destinate acoperirii cheltuielilor energetice creează un risc major, reducând predictibilitatea financiară și încrederea în sustenabilitatea economiilor obținute.
26. Aplicarea cadrului metodologic de evidență contabilă în sectorul bugetar nu este suficient dezvoltată pentru a reflecta în mod adecvat specificul serviciilor energetice. Aceasta se datorează faptului că Ordinul ministrului finanțelor nr. 216/2015 cu privire la aprobarea Planului de conturi contabile în sistemul bugetar și a Normelor metodologice privind evidența contabilă și raportarea financiară în sistemul bugetar nu include prevederi detaliate referitoare la recunoașterea, evaluarea și documentarea investițiilor aferente contractelor de performanță energetică. De asemenea, lipsesc reglementări privind înregistrarea amortizării mijloacelor fixe și a consumului mijloacelor circulante utilizate în cadrul acestor contracte. În plus, deși ordinul conține modele de documente primare pentru confirmarea tranzacțiilor economice, acesta nu oferă formulare specifice pentru contractele de performanță energetică, ceea ce îngreunează aplicarea corectă a evidenței contabile.
27. Aplicarea clasificației bugetare în cazul serviciilor energetice este neclară, ceea ce complică evidența și raportarea corectă a executării bugetului public național, inclusiv a cheltuielilor legate de contractele de performanță energetică. Clasificația bugetară, aprobată prin Ordinul ministrului finanțelor nr. 208/2015 și definită de Legea nr. 181/2014 privind finanțele publice și responsabilitatea bugetar-fiscală, stabilește criteriile de înregistrare a tuturor încasărilor și plăților bugetare în funcție de natura veniturilor și cheltuielilor. În prezent, însă, în Clasificația economică nu sunt prevăzute articole specifice care să corespundă particularităților contractelor de performanță energetică.
28. Incertitudini privind influența contractelor de performanță energetică asupra nivelului datoriei sectorului public constituie o barieră importantă, deoarece modul de tratare economică și statistică a acestor contracte poate determina includerea angajamentelor aferente contractelor de performanță energetică în volumul datoriei publice[footnoteRef:3]. Deși Legea nr. 419/2006 privind datoria sectorului public, garanțiile de stat și recreditarea de stat definește expres instrumentele financiare generatoare de datorie, lipsa experienței în implementarea contractelor de performanță energetică în Republica Moldova face ca această constrângere să fie una potențială. Totuși, incertitudinea persistă din cauza cadrului normativ insuficient de clar, care necesită ajustări și precizări pentru a evita interpretări ce ar putea limita aplicarea contractelor de performanță energetică. [3:  Modul de tratare a contractelor de performanță energetică prin prisma datoriei publice este descris în detaliu în Nota de orientare ”Înregistrarea contractelor de performanță energetică în conturile guvernamentale”, emisă de Eurostat la 19.09.2017 și în Ghidul pentru tratarea statistică a contractelor de performanță energetică”, emis de Eurostat și Banca Europeană de Investiții în mai 2018.] 

29. Practica aplicării legislației fiscale privind tratamentul serviciilor energetice nu este explicită, deoarece, din cauza lipsei de experiență în implementarea contractelor de performanță energetică, nu s-au conturat practici uniforme referitoare la regimul fiscal aplicabil acestor contracte și serviciilor (bunurilor/lucrărilor) aferente. Absența unor orientări practice generează dificultăți pentru furnizorii de servicii energetice, în special în ceea ce privește stabilirea momentului în care apare obligația de plată a TVA și a impozitului pe venit, precum și clarificarea altor aspecte fiscale similare.
30. Subdezvoltarea cadrului metodologic privind serviciile energetice limitează oportunitățile de atragere a investițiilor în proiectele de eficiență energetică, deoarece contractele de performanță energetică sunt complexe și, la nivel național, nu există un model standard de astfel de contract, cu actele aferente, care să echilibreze interesele tuturor părților și să respecte legislația aplicabilă achizițiilor publice, investițiilor capitale publice și finanțelor publice. În plus, implementarea acestor contracte se bazează pe metodologii importante – pentru determinarea consumului de energie de referință și pentru măsurarea și verificarea economiilor – care nu sunt încă elaborate la nivel național. Regulamentul existent privind furnizarea serviciilor energetice nu acoperă aspectele sus-menționate.
Subsecțiunea a 2-a
Bariere financiare
31. Insuficiența mijloacelor financiare și accesul limitat la finanțare constituie una dintre cele mai mari bariere în dezvoltarea pieței serviciilor energetice. Deși băncile comerciale din Republica Moldova au un nivel relativ bun de conștientizare în domeniul eficienței energetice, conceptul de servicii energetice și, în special, contractele de performanță energetică rămân puțin cunoscute și insuficient înțelese. Această lipsă de familiaritate, combinată cu lipsa experienței în evaluarea proiectelor de eficiență energetică cu aplicarea contractelor de performanță energetică (estimarea economiilor de energie, fluxurilor de numerar și riscurilor asociate etc.) determină o capacitate redusă a instituțiilor financiare de a analiza și accepta astfel de proiecte. În consecință, pe piață există o insuficiență de produse financiare dedicate, adaptate specificului contractelor de performanță energetică, ceea ce creează un vid de oportunități și descurajează inițiativele de investiții. 
32. O altă problemă ce limitează accesul la finanțare este dificultatea furnizorilor de servicii energetice de a oferi garanțiile solicitate de bănci pentru acordarea creditelor. În această etapă de dezvoltare a pieței, în condițiile lipsei de cazuri de succes, acceptarea economiilor viitoare obținute în clădirile deținute de terți în calitate de garanții pentru rambursarea creditelor ar putea fi considerată ca extrem de riscantă și inacceptabilă.
33. Subsidiar, furnizorii de servicii energetice dispun, de regulă, de capital propriu limitat, ceea ce le reduce capacitatea de a implementa simultan mai multe proiecte de eficiență energetică din resurse proprii. În același timp, finanțarea preponderent prin credite este dificilă, deoarece creșterea gradului de îndatorare afectează bonitatea acestora și limitează volumul mijloacelor financiare ce pot fi împrumutate.
34. Termenul lung de recuperare a investițiilor constituie o barieră majoră în finanțarea proiectelor de eficiență energetică, în special a celor implementate prin contracte de performanță energetică. În Republica Moldova, băncile comerciale oferă, în general, credite pe perioade scurte și medii, de regulă între 1 și 5 ani, ceea ce este adecvat pentru investiții obișnuite, dar complet insuficient pentru proiectele de eficiență energetică, care presupun investiții inițiale semnificative și perioade de recuperare mult mai lungi, cuprinse între 8 și 20 de ani. Această discrepanță între durata creditelor disponibile și perioada necesară pentru recuperarea investiției generează riscuri atât pentru furnizorii de servicii energetice, cât și pentru instituțiile financiare. Furnizorii nu pot acoperi costurile inițiale din resurse proprii, iar accesul la finanțare pe termen lung este limitat, ceea ce reduce atractivitatea acestor proiecte și afectează dezvoltarea pieței serviciilor energetice.
35. Contractele de performanță energetică implică costuri de tranzacție semnificative pentru fiecare proiect, generate de activități precum colectarea informațiilor, realizarea auditului energetic, stabilirea consumului de energie de referință, identificarea soluțiilor de eficiență energetică fezabile din punct de vedere tehnic și financiar, pregătirea achizițiilor, asigurarea finanțării, întocmirea contractelor, precum și măsurarea și verificarea economiilor de energie etc. Din acest motiv, aceste contracte sunt considerate, de regulă, o opțiune viabilă doar pentru proiecte de dimensiuni mari sau pentru „pachete” de proiecte mici și medii.
Subsecțiunea a 3-a
Bariere tehnice și administrative
36. Capacitățile tehnice și experiența limitată este specifică tuturor sectoarelor aferente pieței serviciilor energetice: construcții, furnizare de echipamente, consultanță în eficiență energetică, sector bancar etc., reprezentând un fenomen care frânează dezvoltarea pieței serviciilor energetice și care se manifestă prin mai multe aspecte:
36.1. numărul redus de proiecte implementate și absența inițiativelor de instruire generează un deficit de cunoștințe specifice privind serviciile energetice și contractele de performanță energetică;
36.2. deficitul de cadre specializate reduce capacitatea furnizorilor de servicii energetice de a-și forma echipe apte să gestioneze modalități complexe de finanțare și implementare a proiectelor.
37. Utilizarea limitată a instrumentelor moderne de asigurare a calității generează riscuri tehnice și financiare semnificative pentru furnizorii de servicii energetice și clienții acestora. Calitatea lucrărilor și serviciilor realizate în cadrul contractelor de performanță energetică trebuie să fie ridicată, având în vedere complexitatea proiectelor și durata extinsă a contractelor (8-20 ani). În caz contrar, costurile suplimentare de mentenanță, reparațiile și cheltuielile neprevăzute cauzate de neconformități vor conduce la pierderi financiare și vor reduce considerabil fezabilitatea economică a acestor contracte.
38. Insuficiența datelor obiective și fiabile, precum și lipsa accesului public la date privind consumul de energie în clădirile renovate, atât înainte, cât și după implementarea măsurilor de eficiență energetică, rămâne o barieră semnificativă pentru analiza și dezvoltarea proiectelor bazate pe contracte de performanță energetică.
Subsecțiunea a 4-a
Bariere legate de informare și conștientizare
39. Nivelul scăzut de conștientizare și înțelegere a contractelor de performanță energetică reprezintă o barieră importantă pentru dezvoltarea pieței. Serviciile energetice, contractele de performanță energetică, abordările și modelele de plată aferente acestora nu sunt bine cunoscute de instituții, întreprinderi, gospodării și bănci comerciale, iar beneficiile acestor contracte nu sunt comunicate într-un mod clar și accesibil. Din această cauză, numeroși potențiali clienți, atât publici, cât și privați, nu recurg la utilizarea contractelor de performanță energetică.
40. Gradul ridicat de incertitudine asociat contractelor de performanță energetică constituie principala barieră în implementarea acestora. Această incertitudine privește realizarea economiilor, precum și estimarea, măsurarea și verificarea lor. Riscurile percepute de actorii implicați sunt variate, dar în esență se reduc la posibile pierderi financiare generate de semnarea și derularea contractului. În lipsa unui mecanism clar de distribuire a riscurilor, care să implice contribuția fiecărei părți la realizarea proiectului și să reducă riscurile la un nivel acceptat de toți, implementarea serviciilor energetice în Republica Moldova va rămâne dificilă.
Subsecțiunea a 5-a
Bariere comportamentale
41. Reticența față de asumarea obligațiilor pe termen lung constituie o barieră majoră în implementarea proiectelor de eficiență energetică cu aplicarea contractelor de performanță energetică. Perioada îndelungată necesară pentru recuperarea investițiilor descurajează proprietarii de clădiri, publice sau private, să ia decizii de investiții și să accepte angajamente pe termen lung, mai ales în contextul incertitudinii ridicate și al riscurilor asociate.
42. Preferința pentru fonduri nerambursabile reprezintă unul dintre principalele motive ale reticenței entităților publice față de contractarea serviciilor energetice. În lipsa experienței de lucru cu instrumente comerciale pe termen lung, entitățile publice preferă accesarea finanțărilor nerambursabile (alocații bugetare, granturi, donații etc.), iar existența programelor bazate pe astfel de forme de finanțare reduce atractivitatea contractelor de performanță energetică și interesul potențialilor furnizori față de acest segment al pieței. Mai mult, concurența dintre finanțarea publică și privată accentuează percepția că contractele de performanță energetică sunt mai costisitoare decât investițiile publice directe sau proiectele fără garanții de performanță.
Subsecțiunea a 6-a
Bariere legate de piață
43. Numărul redus de furnizori de servicii energetice cu experiență activi pe piață limitează semnificativ posibilitatea implementării proiectelor prin contracte de performanță energetică. În prezent, piața locală se confruntă cu lipsa furnizorilor specializați în servicii energetice. Pentru dezvoltarea unei piețe de servicii energetice funcționale și competitive, este esențială existența unui număr suficient de furnizori specializați, capabili să ofere expertiză și soluții complexe în domeniu.
44. Cererea scăzută pentru servicii energetice reprezintă una dintre principalele bariere în dezvoltarea pieței din Republica Moldova. În prezent, aceste servicii nu sunt suficient promovate și nici stimulate prin politici publice. Țintele de eficiență energetică nu sunt obligatorii pentru entitățile publice, private sau pentru proprietarii de clădiri, ceea ce reduce motivația pentru investiții. În plus, politicile actuale privind eficiența energetică a clădirilor publice nu creează un cadru favorabil pentru implicarea capitalului privat, inclusiv prin contracte de performanță energetică. Lipsa mecanismelor de stimulare a cererii menține piața într-o stare incipientă, limitând oportunitățile pentru furnizorii de servicii energetice și încetinind progresul în ceea ce privește atingerea obiectivelor naționale de eficiență energetică.
Secțiunea a 3-a
Cauzele problemelor identificate
45. În condițiile resurselor limitate și agendei politice intense s-a acordat prioritate obținerii unor rezultate rapide, vizibile și cu impact social imediat, fiind amânate acțiunile de ordin strategic. În ultimul deceniu au fost implementate numeroase proiecte axate pe creșterea eficienței energetice și promovarea utilizării energiei din surse regenerabile, materializate prin renovarea clădirilor publice și modernizarea sistemelor tehnice (încălzire, iluminat, ventilare etc.) din cadrul acestora. Toate aceste intervenții au fost realizate ca acțiuni punctuale, fără a pune accent pe dezvoltarea și instituționalizarea unor mecanisme sustenabile de finanțare și implementare a proiectelor de eficiență energetică în sectorul public. În paralel, au fost implementate multiple proiecte de asistență tehnică, având ca scop armonizarea legislației naționale cu cea europeană, în conformitate cu angajamentele asumate prin Acordul de Asociere dintre Republica Moldova și Uniunea Europeană. În această etapă, accentul principal a fost pus pe transpunerea cadrului legislativ european, în timp ce aplicarea efectivă a unor elemente practice a fost tratată ca o prioritate secundară. În acest context, dezvoltarea pieței serviciilor energetice nu a fost inclusă în lista de priorități a acestor inițiative.
46. Situația macroeconomică nefavorabilă a determinat interesul minim din partea sectorului privat față de serviciile energetice. Implementarea contractelor de performanță energetică se bazează în mod tradițional pe finanțare privată, în special pe credite bancare, iar fezabilitatea economică a proiectelor de eficiență energetică implementate prin astfel de contracte depinde în mare măsură de costul finanțării. La dezvoltarea produselor financiare, băncile comerciale aplică la rata de bază stabilită de Banca Națională a Moldovei un adaos de câteva puncte procentuale, ceea ce reduce și mai mult atractivitatea economică a proiectelor de eficiență energetică cu aplicarea contractelor de performanță energetică cofinanțate din credite bancare. În acest context, costul finanțării proiectelor de eficiență energetică rămâne un obstacol major pentru dezvoltarea pieței serviciilor energetice. Analiza situației din Republica Moldova arată că, potrivit datelor Băncii Naționale a Moldovei, rata de bază a scăzut de la 19,5% la finele anului 2015 la aproximativ 6,0% în 2025. Totuși, această evoluție pozitivă a fost umbrită de crizele din 2022, războiul din Ucraina și nivelul ridicat al prețurilor, factori care au continuat să afecteze negativ dinamica economiei naționale.
47. Restricții și limitări generate de statutul entității responsabile pentru implementarea politicilor de eficiență energetică au redus considerabil numărul și tipul instrumentelor disponibile pentru dezvoltarea pieței serviciilor energetice. Astfel, pentru realizarea politicii statului în domeniul eficienței energetice, în anul 2010 a fost creată Agenția pentru Eficiență Energetică, cu statut de autoritate administrativă. Acest statut juridic a redus flexibilitatea instituției, în special în ceea ce privește atragerea personalului calificat în număr suficient. De asemenea, exercitarea rolului de facilitator al pieței serviciilor energetice, așa cum este prevăzut la pct. 56.8, ar fi fost dificilă și incompatibilă cu specificul și atribuțiile unei autorități administrative. Abia la sfârșitul anului 2023, Agenția pentru Eficiență Energetică a fost înlocuită de Centrul Național pentru Energie Durabilă, cu statut de instituție publică, ceea ce a permis eliminarea acestor limitări și restricții.
48. Promovarea insuficientă a contractelor de performanță energetică a generat multiple bariere legate de informare și conștientizare, împiedicând dezvoltarea pieței serviciilor energetice. Activitățile de promovare realizate de autoritățile și instituțiile responsabile în anii precedenți au abordat subiectul, însă lipsa unor proiecte concrete implementate pe baza contractelor de performanță energetică a făcut ca informațiile furnizate să fie în mare parte generale și teoretice. Această abordare limitată nu a reușit să evidențieze beneficiile reale ale modelului, cum ar fi reducerea costurilor energetice, transferul riscului către furnizor de servicii energetice și crearea unui mecanism sustenabil de finanțare. În lipsa exemplelor practice, actorii din sectorul public și privat au rămas reticenți, percepând acest instrument ca fiind complex și dificil de aplicat.
Secțiunea a 4-a
Beneficiari ai Programului
49. Implementarea Programului vizează un set de beneficiari direcți și indirecți, care reflectă atât entitățile care participă la implementare sau beneficiază de implementarea proiectelor de eficiență energetică, cât și diversitatea grupurilor de cetățeni care utilizează clădirile și serviciile publice și, prin urmare, beneficiază de îmbunătățirea acestor clădiri și servicii, și anume:
49.1. Beneficiarii direcți ai Programului sunt autorități ale administrației publice centrale și locale, instituții publice, întreprinderi de stat și municipale, furnizorii de servicii energetice și companiile din domeniul construcțiilor, ingineriei și echipamentelor eficiente energetic, instituțiile financiare implicate în finanțarea proiectelor de eficiență energetică, precum și profesioniștii care activează în domeniul serviciilor energetice;
49.2. Beneficiarii indirecți sunt reprezentați de utilizatorii clădirilor publice, precum elevii, cadrele didactice, pacienții, personalul medical, funcționarii publici și cetățenii care accesează servicii administrative, precum și de utilizatorii serviciilor publice, inclusiv ai iluminatului stradal. Din aceeași categorie fac parte și grupurile vulnerabile, în special femeile, copiii și persoanele în vârstă.
Secțiunea a 5-a
Consecințe și impactul acestora în cazul neintervenției
50. În lipsa unei intervenții guvernamentale pentru eliminarea barierelor care împiedică dezvoltarea pieței serviciilor energetice, consecințele vor fi semnificative și cu impact pe termen lung asupra economiei naționale, mediului, sectorului public și societății. 
51. Neimplementarea măsurilor de eficiență energetică va întârzia alinierea Republicii Moldova la standardele europene și va îngreuna respectarea angajamentelor asumate privind decarbonizare. Lipsa progresului în tranziția energetică va reduce atractivitatea țării pentru investitori orientați spre sustenabilitate și va perpetua dependența de surse energetice costisitoare. În plus, lipsa unui cadru funcțional va descuraja investițiile private și va bloca dezvoltarea pieței serviciilor energetice, menținând-o la un nivel incipient și reducând oportunitățile economice și de creare a locurilor de muncă.
52. Entitățile publice – beneficiarii direcți ai Programului – vor continua să înregistreze un consum ridicat de energie, ceea ce va menține cheltuielile bugetare la un nivel sporit. Aceste costuri vor limita resursele disponibile pentru investiții în educație, sănătate și alte domenii sociale, afectând calitatea serviciilor publice. În același timp, vulnerabilitatea energetică a sectorului public va crește, acesta rămânând expus fluctuațiilor prețurilor la energie și riscurilor generate de crize regionale, ceea ce poate conduce la imposibilitatea asigurării unui confort termic minim în școli, spitale și alte instituții sociale.
53. Totodată, neintervenția ar genera efecte sociale negative asupra beneficiarilor indirecți ai Programului. În absența măsurilor necesare, utilizatorii clădirilor publice – elevi, cadre didactice, pacienți, personal medical, funcționari publici și cetățeni – vor continua să fie expuși unui mediu interior neadecvat, care poate compromite desfășurarea procesului educațional, calitatea actului medical și buna funcționare a serviciilor administrative. Totodată, în lipsa modernizării la scară largă a serviciilor publice, inclusiv a iluminatului stradal, nivelul de confort și siguranță pentru populație va stagna sau se va deteriora. Astfel, grupurile vulnerabile, precum femeile, copiii și persoanele în vârstă, vor resimți disproporționat consecințele degradării infrastructurii publice, având acces limitat la medii sigure, adecvate și adaptate nevoilor lor.
Capitolul III
OBIECTIVE GENERALE ȘI SPECIFICE
54. Obiectivele specifice ale prezentului Program sunt aliniate cu obiectivele și măsurile definite în cadrul politicilor de eficiență energetică existente menționate la pct. 10-15, sunt axate pe eliminarea barierelor identificate și crearea condițiilor necesare pentru atingerea obiectivului general al prezentului Program – dezvoltarea pieței serviciilor energetice funcționale, competitive și transparente.
55. Dezvoltarea pieței serviciilor energetice funcționale, competitive și transparente este un proces continuu și de durată, orientat către atingerea maturității pieței. Conform practicilor europene[footnoteRef:4], aplicabile și în contextul național, o piață a serviciilor energetice poate fi considerată matură dacă îndeplinește următoarele condiții: [4:  Energy Service Market in the EU – Status review and recommendations 2019. Scientific and Technical Report, Joint Research Centre (JRC), European Commission] 

55.1. conceptul de servicii energetice este, în general, cunoscut și înțeles. Clienții au în continuare nevoie de informații suplimentare despre ofertele specifice și tipurile de contracte oferite de furnizori de servicii energetice, însă sunt capabili să aleagă de sine stătător între diferite tipuri de scheme – investiție proprie, contract de performanță energetică, etc. Informațiile suplimentare sunt disponibile prin consultanți, facilitatori independenți sau instituții publice specializate;
55.2. piața serviciilor energetice este orientată de cerere. Într-o piață de servicii energetice orientată de cerere, inițiativa pentru dezvoltarea unor proiecte de eficiență energetică pornește în primul rând de la clienți. Potențialii beneficiari ai contractelor de performanță energetică – precum proprietarii de clădiri, facilități industriale sau autorități publice – joacă un rol important în modelarea pieței prin faptul că caută în mod activ furnizorii de servicii energetice, își definesc clar obiectivele și cerințele pentru proiecte individuale sau pachete de proiecte, le comunică potențialilor furnizori de servicii energetice prin proceduri transparente și așteaptă soluții alternative din partea acestora;
55.3. există un nivel ridicat de încredere în piața serviciilor energetice. Clienții care au implementat proiecte au acumulat experiențe pozitive și sunt dispuși să împărtășească rezultatele obținute. Exemplele de succes joacă un rol important în stimularea interesului și încurajarea potențialilor clienți să adopte soluții similare;
55.4. există forme alternative ale contractelor de performanță energetică, ceea ce oferă flexibilitate în aplicarea acestui mecanism. Unele dintre aceste forme sunt disponibile în format standardizat, ceea ce facilitează utilizarea lor de către autorități și companii, contribuie la reducerea riscurilor juridice și financiare, la creșterea încrederii în piață și la accelerarea adoptării contractelor de performanță energetică. În plus, sunt elaborate ghiduri și metodologii de aplicare de către o organizație independentă, cu implicarea actorilor din piață, pentru a asigura transparență și uniformitate în implementare;
55.5. există soluții financiare alternative, care includ atât finanțarea directă din partea clienților, cât și implicarea instituțiilor financiare. Aceste opțiuni pot lua forma investițiilor proprii ale clienților, creditelor comerciale sau mecanismelor mixte, în care riscul și responsabilitatea sunt împărțite între client și furnizor de servicii energetice;
55.6. costurile de tranzacție sunt relativ mici;
55.7. sunt disponibile date istorice privind consumul de energie;
55.8. măsurarea și verificarea economiilor se realizează printr-o metodă standardizată și transparentă;
55.9. există facilitatori care joacă un rol esențial în dezvoltarea pieței serviciilor energetice. Aceștia sprijină potențialii clienți în procesul de luare a deciziilor, oferindu-le claritate asupra ofertelor disponibile și asupra tipurilor de contracte. În paralel, facilitatori sprijină furnizorii de servicii energetice și contribuie la consolidarea pieței prin activități de lobby, promovare generală, instruire și crearea de mecanisme de comunicare între clienți și furnizori de servicii energetice. Ei pot organiza sesiuni de informare, campanii de sensibilizare și programe de formare profesională, asigurând astfel un mediu transparent și competitiv. Prin implicarea lor, se reduce asimetria informațională, se accelerează punerea în aplicare a contractelor de performanță energetică și se stimulează încrederea în piață;
55.10. cadrul general de politici privind energia și achizițiile publice nu constituie un obstacol pentru aplicarea contractelor de performanță energetică. De regulă, nu este necesară o legislație dedicată exclusiv serviciilor energetice. Totuși, pentru a asigura o funcționare coerentă și transparentă a pieței, pot fi utile definiții clare, standarde și, în anumite cazuri, reglementări specifice. Este important de subliniat că serviciile energetice nu reprezintă un scop în sine al legislației, ci un instrument strategic pentru atingerea obiectivelor de eficiență energetică și reducerea consumului. Practic, serviciile energetice facilitează tranziția către o economie sustenabilă, prin implementarea de proiecte care optimizează consumul de energie și reduc costurile pe termen lung. Astfel, politicile publice creează un mediu favorabil pentru dezvoltarea serviciilor energetice și nu le impun ca obiectiv legislativ.
55.11. există etichete de calitate sau certificate, aplicabile atât companiilor, cât și proiectelor, care au un rol esențial în consolidarea încrederii pe piață, reducerea costurilor de tranzacție și crearea unui mediu competitiv sănătos. Aceste instrumente permit identificarea clară a furnizorilor de servicii energetice care respectă standardele minime de performanță, contribuind astfel la eliminarea celor care nu îndeplinesc cerințele de bază. Prin oferirea unor garanții privind conformitatea tehnică și financiară, mecanismele de certificare reduc riscul investițiilor neperformante și facilitează luarea deciziilor informate de către clienți și investitori. În plus, ele stimulează transparența și profesionalismul în sectorul serviciilor energetice, ceea ce duce la o piață mai credibilă și mai atractivă pentru finanțare și parteneriate.
55.12. granturile[footnoteRef:5] sau împrumuturile preferențiale nu favorizează și nici nu dezavantajează serviciile energetice. Acestea ar trebui să fie acordate gradual și să ofere subvenții nerambursabile doar pentru măsuri care au un termen de recuperare foarte lung (adică nu ar fi finanțate de actorii de pe piață), dar care aduc beneficii sociale importante. În plus, aceste măsuri ar trebui combinate cu intervenții mai atractive din punct de vedere economic, pentru a permite realizarea unor proiecte complexe, precum renovări aprofundate, sau pentru a sprijini grupuri sociale vulnerabile. [5:  În contextul dat, noțiunea de ”grant” include orice finanțare nerambursabilă, inclusiv din resursele bugetare.] 

56. Obiectivul specific 1. Instituționalizarea pieței serviciilor energetice, până în anul 2030. Acest obiectiv specific urmărește crearea unui cadru normativ și metodologic complet, care să permită aplicarea contractelor de performanță energetică în sectorul public și privat. Claritatea regulilor privind achizițiile publice, procedurile bugetare, tratamentul contabil, obligațiile fiscale și mecanismele de măsurare a economiilor este esențială pentru dezvoltarea pieței serviciilor energetice. Un cadru coerent reduce barierele și riscurile, facilitează încheierea contractelor multianuale și permite finanțarea furnizorilor din economiile generate. Totodată, obiectivul dat urmărește crearea condițiilor necesare pentru dezvoltarea unei piețe de servicii energetice funcționale, competitive și sustenabile, în care să activeze un număr suficient de furnizori cu capacități tehnice, manageriale și financiare solide. În mod practic, realizarea acestui obiectiv specific implică următoarele activități:
56.1. Facilitarea aplicării contractelor de performanță energetică în sectorul public, în special în clădirile publice, prin adaptarea legislației privind achizițiile publice. Intervențiile vor include stabilirea procedurilor și proceselor clare pentru contractarea serviciilor energetice, prin modificarea Legii nr. 325/2025 privind achizițiile publice, Hotărârii Guvernului nr. 1419/2016 pentru aprobarea Regulamentului cu privire la modul de planificare a contractelor de achiziții publice, Hotărârii Guvernului nr. 1129/2018 cu privire la aprobarea Regulamentului privind ajustarea periodică a valorii contractelor de achiziții publice cu executare continuă, încheiate pe un termen mai mare de un an, precum și prin elaborarea unui regulament dedicat achizițiilor publice de servicii energetice. Regulamentul va detalia toate etapele și cerințele aferente încheierii contractelor de performanță energetică și va include documentația-standard necesară. 
56.2. Integrarea particularităților contractelor de performanță energetică în cadrul normativ privind procesul bugetar și investițiile capitale publice, prin adaptarea legislației la specificul acestui model – termene lungi de executare, modalități flexibile de plată și utilizarea economiilor obținute. Astfel, în cadrul acestei activități urmează a fi modificată Legea nr. 397/2003 privind finanțele publice locale, Legea nr. 181/2014 finanțelor publice și responsabilității bugetar-fiscale, Hotărârea Guvernului nr. 652/2023 pentru aprobarea Regulamentului privind asumarea angajamentelor multianuale, Hotărârea Guvernului nr. 684/2022 pentru aprobarea Regulamentului cu privire la proiectele de investiții capitale publice, Ordinul ministrului finanțelor nr. 104/2023 cu privire la aprobarea Instrucțiunii privind evaluarea proiectelor noi de investiții capitale publice. Ajustarea normelor va permite autorităților și instituțiilor publice încheierea contractelor pe perioade mai lungi de 3 ani, clarificând procedurile de planificare și raportare bugetară, precum și statutul economiilor realizate. Pentru a evita ca angajamentele financiare asumate de entitățile publice prin contractele de performanță energetică să fie considerate datorie publică, actele normative elaborate vor lua în considerare recomandările din Nota de orientare „Înregistrarea contractelor de performanță energetică în conturile guvernamentale” (Eurostat, 2017) și „Ghidul pentru tratarea statistică a contractelor de performanță energetică” (Eurostat și BEI, 2018).
56.3. Completarea Bazei generalizate a practicii fiscale cu clarificările necesare privind particularitățile evidenței contabile și tratării fiscale a serviciilor energetice – calculul și achitarea TVA, impozitului pe venit, amortizarea investițiilor și alte obligații fiscale. Dezvoltarea unor recomandări și exemple coerente în aceste domenii este esențială pentru a elimina incertitudinile juridice și financiare, a facilita aplicarea contractelor atât în sectorul public, cât și în cel privat și a asigura transparența și predictibilitatea operațiunilor economice.
56.4. Elaborarea metodologiei pentru determinarea consumului de energie de referință și a metodologiei de măsurare și verificare a economiilor de energie, în conformitate cu practicile și standardele europene și internaționale[footnoteRef:6]. Implementarea acestor metodologii va asigura calcularea corectă a economiilor obținute după aplicarea măsurilor de eficiență energetică, reducând riscul disputelor între furnizorii de servicii energetice și beneficiari. Un cadru metodologic aprobat prin standarde naționale garantează transparența și corectitudinea plăților în funcție de performanță și minimizează riscul de neînțelegeri sau fraude. [6:  Metodologiile corespunzătoare vor fi elaborate în conformitate cu Protocolul internațional de măsurare și verificare a performanței (International Performance Measurement and Verification Protocol – IPMVP), aprobat de Organizația de Evaluare a Eficienței (Efficiency Valuation Organization – EVO) și alte standarde internaționale și europene relevante.] 

56.5. Asigurarea unui nivel ridicat de competență profesională în rândul tuturor actorilor implicați pe piața serviciilor energetice – furnizori de servicii energetice, auditori și evaluatori energetici, instituții financiare, companii de inginerie și consultanță, companii de construcții, producători și distribuitori de echipamente. Scopul este ca acești specialiști să dețină cunoștințe aprofundate, adaptate domeniului lor de activitate, privind principiile și procesele care stau la baza contractelor de performanță energetică, etapele de implementare, metodologia de stabilire a consumului de referință, procedurile de măsurare și verificare a economiilor de energie, precum și abilități practice pentru aplicarea corectă și eficientă a acestor contracte.
56.6. Instituirea unui sistem clar de cerințe și proceduri care să garanteze că pe piața serviciilor energetice activează doar companii cu personal calificat, resurse financiare adecvate și capacități tehnice corespunzătoare. Scopul este ca aceste entități să fie capabile să furnizeze servicii energetice complexe, respectând standarde de calitate și performanță, astfel încât beneficiarii – publici și privați – să aibă acces la soluții eficiente, sigure și sustenabile. În lipsa unui mecanism de calificare și înregistrare, există riscul ca pe piață să pătrundă operatori nepregătiți, ceea ce ar putea compromite calitatea lucrărilor, credibilitatea contractelor de performanță energetică și încrederea beneficiarilor. Un sistem de admitere bazat pe criterii transparente – competențe profesionale, soliditate financiară, experiență tehnică – este esențial pentru crearea unei piețe mature și competitive.
56.7. Operaționalizarea unui instrument inovator – mecanismul ”revolving” – care să permită testarea modelului de servicii energetice într-o formă simplificată, acumularea experienței practice și crearea premiselor pentru extinderea ulterioară a contractelor de performanță energetică. Mecanismul „revolving” va funcționa pe baza acordurilor de servicii energetice, similare contractelor de performanță energetică, dar cu proceduri mai simple, fără obligativitatea garantării economiilor, pentru a reduce riscurile în faza de început și a facilita implicarea companiilor fără experiență anterioară. Introducerea acestui mecanism este esențială pentru două direcții strategice: 1) creșterea capacităților tehnice a companiilor implicate în realizarea proiectelor – acestea vor învăța să gestioneze principalele procese aferente serviciilor energetice, apropiindu-se de rolul complet al furnizorilor de servicii energetice; 2) testarea viabilității modelului de rambursare a investițiilor din economii – autoritățile și instituțiile publice vor experimenta mecanismul prin care investițiile sunt recuperate din economiile generate, consolidând încrederea în sustenabilitatea contractelor de performanță energetică și demonstrând că economiile pot acoperi costurile inițiale. Astfel, prin mecanismul de tip ”revolving” se creează un cadru de învățare și validare, reducând barierele de intrare pe piață și riscurile financiare, în timp ce se pun bazele pentru o piață matură, competitivă și capabilă să atragă investiții private. În plus, succesul acestui model va genera istorii de proiecte reușite, necesare pentru a stimula extinderea contractelor de performanță energetică pe scară largă. Așadar, operaționalizarea mecanismului ”revolving” presupune elaborarea cadrului metodologic necesar, precum și consolidarea capacităților instituționale și tehnice ale Centrului Național pentru Energie Durabilă, prin instituirea unei unități de implementare responsabile pentru aplicarea mecanismului ”revolving”, precum și prin dezvoltarea competențelor personalului implicat în implementarea acestui mecanism.
56.8. Implementarea mecanismului de tip ”Super ESCO”, care presupune extinderea contractelor de performanță energetică pe scară largă, ca rezultat al aplicării mecanismului ”revolving”, precum și asumarea de către stat a rolului de facilitator al pieței, oferind impulsul necesar pentru dezvoltarea și consolidarea sectorului serviciilor energetice. Experiența internațională demonstrează că, în economiile emergente, atribuirea unei entități publice finanțate din bugetul de stat a rolului de Super ESCO reprezintă unul dintre cele mai eficiente instrumente pentru accelerarea formării pieței serviciilor energetice. Această entitate acționează ca un catalizator între sectorul public, furnizorii privați și finanțatori, facilitând implementarea proiectelor, accesul la finanțare și dezvoltarea capacităților tehnice ale pieței. Prin implicarea companiilor private în proiecte publice, facilitarea accesului la finanțare și agregarea proiectelor mici în pachete atractive, entitatea Super ESCO contribuie la creșterea capacităților tehnice ale furnizorilor și la profesionalizarea pieței. În plus, standardizarea documentației și procedurilor de către Super ESCO reduce riscurile și costurile de tranzacție. Totodată, Super ESCO demonstrează viabilitatea contractelor de performanță energetică, crește încrederea autorităților și investitorilor și stimulează cererea prin campanii de informare.
57. Obiectivul specific 2. Crearea, până la sfârșitul anului 2030, a unui mecanism care va asigura generarea unei cereri constante și predictibile pentru servicii energetice susținută de finanțare adecvată și sustenabilă. Acest obiectiv specific urmărește consolidarea cererii stabile pentru servicii energetice în sectorul public, prin instituirea mecanismelor care să asigure generarea unui portofoliu consistent și predictibil de proiecte de eficiență energetică care pot fi realizate cu utilizarea serviciilor energetice. Totodată, integrarea acestor mecanisme în cadrul bugetar va facilita planificarea și mobilizarea resurselor publice și va contribui la formarea unei piețe funcționale și sustenabile a serviciilor energetice. În mod practic, realizarea acestui obiectiv specific implică următoarele activități:
57.1. Inventarierea clădirilor autorităților administrației publice centrale constituie un instrument esențial pentru fundamentarea politicilor de eficiență energetică, oferind o imagine completă asupra fondului construit și a performanței energetice a acestuia. Aceasta permite stabilirea unor priorități clare de renovare și asigură respectarea obligațiilor privind realizarea țintelor anuale de renovare a clădirilor publice prevăzute de Legea nr. 139/2018 cu privire la eficiența energetică. Totodată, inventarul sprijină monitorizarea progresului și facilitează mobilizarea resurselor financiare pentru investiții în eficiență energetică.
57.2. Stabilirea unor ținte pe termen lung pentru creșterea eficienței energetice a clădirilor publice ale autorităților administrației publice centrale de specialitate va permite trecerea de la proiecte izolate la o abordare programatică, asigurând previzibilitatea cererii potențiale de servicii energetice, facilitând mobilizarea finanțării și dezvoltarea pieței, precum și consolidarea proiectelor mici în portofolii mai mari, cu costuri tranzacționale reduse și eficiență sporită a implementării.
57.3. Inițierea proiectelor de eficiență energetică în clădiri publice deținute de autoritățile administrației publice centrale de specialitate cu aplicarea mecanismului ”revolving” are drept scop formarea unui pachet inițial de proiecte pentru testarea practică a acestui mecanism și acumularea practicilor necesare.
57.4. Crearea unei surse sustenabile și consistente de finanțare pentru lansarea și operaționalizarea mecanismului „revolving” aplicat la renovarea clădirilor publice, care va constitui fundamentul pentru dezvoltarea ulterioară a mecanismului Super ESCO. În faza inițială, resursele financiare vor fi mobilizate cu sprijinul partenerilor de dezvoltare, urmând ca, pe termen mediu și lung, Fondul pentru eficiență energetică să fie alimentat din plățile efectuate de beneficiari pentru rambursarea investițiilor realizate în cadrul proiectelor de eficiență energetică, din economiile de energie generate. Această recuperare se va realiza prin alocarea lunară, pe o perioadă de cel puțin 8 ani, de către beneficiarii acestor proiecte, a cel puțin 50% din economiile obținute către Fondul pentru eficiență energetică.
57.5. Identificarea proiectelor de eficiență energetică potențiale în sectorul public (iluminat public, serviciile publice și alte domenii) urmărește crearea unui portofoliu inițial de investiții fezabile, care să poată fi extins dincolo de sectorul clădirilor, contribuind astfel la accelerarea dezvoltării și penetrării serviciilor energetice în ansamblul sectorului public.
57.6. Identificarea proiectelor de eficiență energetică potențiale în sectorul privat urmărește conturarea unui portofoliu de proiecte investiționale, capabile să demonstreze fezabilitatea economică a măsurilor de eficiență energetică ce pot fi implementate cu utilizarea serviciilor energetice, să stimuleze interesul actorilor privați și să faciliteze dezvoltarea unei piețe sustenabile a serviciilor energetice.
57.7. Mobilizarea resurselor financiare pentru finanțarea proiectelor de eficiență energetică în sectorul privat cu utilizarea serviciilor energetice are ca scop facilitarea accesului la capital, reducerea barierelor investiționale și stimularea implementării pe scară largă a proiectelor, contribuind totodată la dezvoltarea unui cadru favorabil pentru implicarea furnizorilor de servicii energetice și atragerea investițiilor private în acest domeniu.
58. Obiectivul specific 3. Creșterea gradului de percepție a serviciilor energetice ca instrumente fiabile și avantajoase pentru îmbunătățirea eficienței energetice, până în anul 2030. Acest obiectiv specific urmărește creșterea gradului de informare și conștientizare a părților interesate privind principiile, mecanismele și avantajele aplicării contractelor de performanță energetică, precum și asigurarea accesului părților interesate la informațiile relevante privind contractele de performanță energetică realizate în sectorul public: consumul de energie în clădirile renovate, atât înainte, cât și după implementarea măsurilor de eficiență energetică, economiile obținute, tehnologiile aplicate, costurile aferente etc. În mod practic, realizarea acestui obiectiv specific implică următoarele activități:
58.1. Promovarea beneficiilor serviciilor energetice, având drept scop creșterea nivelului de informare a părților interesate, pentru a stimula interesul și cererea față de serviciile energetice, precum și a crea premisele pentru extinderea serviciilor energetice în sectorul privat (industrial, rezidențial, etc.). Grupurile țintă includ cele mai importante categorii de beneficiari direcți: autorități ale administrației publice centrale și structurile subordonate, autorități ale administrației publice locale, companii din sectorul industrial, inclusiv mari consumatori de energie, băncile comerciale etc.
58.2. Publicarea datelor utile și comunicarea informațiilor despre proiectele de eficiență energetică realizate cu utilizarea serviciilor energetice într-un mod explicit, clar și accesibil va contribui la consolidarea încrederii în serviciile energetice și la stimularea motivației pentru aplicarea contractelor de performanță energetică, atât în sectorul public, cât și cel privat. Publicarea istoriilor de succes va demonstra beneficiile reale ale acestor soluții, va consolida credibilitatea lor și va stimula cererea pentru astfel de servicii în sectorul public și privat. În același timp, transparența sporită va contribui la crearea unui mediu concurențial sănătos, în care furnizorii de servicii energetice sunt motivați să îmbunătățească calitatea și performanța ofertelor lor.
Capitolul IV
INDICATORI DE MONITORIZARE
59. Indicatorii de monitorizare privind realizarea obiectivelor Programului sunt prezentați în tabelul 1 și tabelul 2.
Tabelul 1

Indicatori de impact privind realizarea obiectivelor Programului

	Obiectivul general
	Indicator de impact
	Valoarea de referință (anul 2026)
	Ținta intermediară (anul 2028)
	Ținta finală (anul 2030)
	Furnizorul de date

	Dezvoltarea pieței serviciilor energetice funcționale, competitive și transparente
	Creșterea ponderii economiilor de energie obținute prin servicii energetice în totalul economiilor realizate în sectorul clădirilor publice
	N/A
	0%
	20%
	Centrul Național pentru Energie Durabilă




Tabelul 2

Indicatori de rezultat privind realizarea obiectivelor Programului

	Obiectivul specific
	Indicator de rezultat
	Valoarea de referință (anul 2026)
	Ținta intermediară (anul 2028)
	Ținta finală (anul 2030)
	Furnizorul de date

	Obiectivul specific 1. Instituționalizarea serviciilor energetice, până în anul 2030
	Creșterea gradului de armonizare a cadrului normativ cu practicile și standardele europene
	N/A
	100%
	
	Ministerul Energiei;
Ministerul Finanțelor;
Centrul Național pentru Energie Durabilă

	
	Creșterea numărului furnizorilor de servicii energetice activi pe piață
	0
	0
	5
	Centrul Național pentru Energie Durabilă

	
	Creșterea numărului specialiștilor în domeniul serviciilor energetice
	0
	0
	10
	Centrul Național pentru Energie Durabilă

	Obiectivul specific 2. Crearea, până la sfârșitul anului 2030, a unui mecanism care va asigura generarea unei cereri constante și predictibile pentru servicii energetice susținută de finanțare adecvată și sustenabilă
	Creșterea numărului de proiecte de eficiență energetică cu utilizarea serviciilor energetice din sectorul public lansate
	0
	10
	20
	Centrul Național pentru Energie Durabilă

	
	Creșterea numărului de proiecte de eficiență energetică cu utilizarea serviciilor energetice din sectorul privat lansate
	0
	5
	10
	Centrul Național pentru Energie Durabilă

	
	Creșterea volumului investițiilor în proiecte de eficiență energetică din sectorul public cu utilizarea serviciilor energetice
	0
	402 000
	802 000
	Centrul Național pentru Energie Durabilă

	
	Creșterea volumului investițiilor în proiecte de eficiență energetică din sectorul privat cu utilizarea serviciilor energetice
	0
	0
	20 000
	Centrul Național pentru Energie Durabilă

	
	Creșterea volumului mijloacelor financiare mobilizate din contul economiilor obținute în proiectele de eficiență energetică în sectorul public
	0
	0
	25 000
	Centrul Național pentru Energie Durabilă

	Obiectivul specific 3. Creșterea gradului de percepție a serviciilor energetice ca instrumente fiabile și avantajoase pentru îmbunătățirea eficienței energetice, până în anul 2030
	Creșterea ponderii entităților publice care percep serviciile energetice ca instrumente fiabile și avantajoase pentru creșterea eficienței energetice
	N/A
	10%
	30%
	Centrul Național pentru Energie Durabilă

	
	Sporirea numărului băncilor comerciale care percep serviciile energetice ca un model de business fiabil
	N/A
	3
	7
	Centrul Național pentru Energie Durabilă

	
	Sporirea numărului entităților private care percep serviciile energetice ca un model de business fiabil
	N/A
	5
	20
	Centrul Național pentru Energie Durabilă


Capitolul V
IMPACT
60. Pe termen lung, dezvoltarea pieței serviciilor energetice în Republica Moldova va aduce beneficii unei game largi de actori. Sectorul public, întreprinderile private din domeniul industrial și al serviciilor, proprietarii de clădiri rezidențiale, precum și alți consumatori finali vor avea acces la oportunitățile create de o piață funcțională, competitivă și transparentă a serviciilor energetice. În termeni calitativi, implementarea prezentului Program va contribui la:
60.1. reducerea facturilor legate de energie în clădirile publice, eliberând astfel resurse, ceea ce va permite Guvernului să extindă serviciile sociale și să realizeze mai multe proiecte prioritare de investiții în infrastructură;
60.2. reducerea dependenței de importurile de energie;
60.3. reducerea impactului asupra mediului cauzat de utilizarea energiei;
60.4. scăderea costurilor operaționale în cadrul clădirilor publice renovate;
60.5. creșterea valorii clădirilor publice renovate și extinderea termenului de exploatare a acestora;
60.6. creșterea confortului în clădirile publice renovate, sporirea calității serviciilor publice;
60.7. agregarea proiectelor de investiții în eficiența energetică mici/medii și dispersate și oferirea acestora spre realizare în mod consolidat, ceea ce va reduce costurile de tranzacție și va ajuta la atragerea furnizorilor comerciali existenți să intre pe piața eficienței energetice;
60.8. creșterea transparenței și credibilității pieței serviciilor energetice;
60.9. stimularea investițiilor private în eficiență energetică;
60.10. dezvoltarea piețelor de echipamente și tehnologii eficiente energetic;
60.11. oferirea unui exemplu de înaltă vizibilitate pentru alte sectoare;
60.12. suplinirea bugetului de stat cu surse suplimentare din contul impozitelor achitate de participanții pe piața serviciilor energetice în rezultatul realizării proiectelor de eficiență energetică;
60.13. crearea de locuri de muncă;
60.14. optimizarea utilizării fondurilor publice prin instituirea unui mecanism sustenabil de finanțare a investițiilor în eficiența energetică a clădirilor publice.
Capitolul VI
COSTURI
61. Implementarea prezentului Program implică resurse financiare totale estimate la circa 810 760 mii lei pentru întreaga perioadă de aplicare. Sursele de finanțare vor fi următoarele:
61.1. bugetul de stat: costuri în valoare de 560 mii lei vor fi acoperite din bugetul de stat, prin alocații aprobate anual prin legea bugetului de stat și fără a implica costuri suplimentare;
61.2. asistență externă: 
1) costuri în valoare de 802 000 mii lei vor fi acoperite din contul împrumutului negociat cu Banca Mondială pentru implementarea proiectelor de eficiență energetică în clădirile publice centrale cu aplicarea mecanismului ”revolving”;
2) costuri în valoare de 7 520 mii lei vor fi acoperite din surse externe oferite de către partenerii de dezvoltare sub formă de asistență tehnică;
3) pentru unele activități persistă un deficit de finanțare în sumă de 2 500 mii lei, urmând a fi identificată și atrasă asistență externă.
62. Distribuirea costurilor estimate de implementare a Programului pe obiective și ani de implementare este prezentată în tabelul 3.
Tabelul 3

Distribuirea costurilor estimate de implementare a Programului pe obiective și ani de implementare

	Obiectiv specific
	Codul subprogramului bugetar
	Costuri pe ani, mii lei
	Costuri totale, mii lei

	
	
	2026
	2027
	2028
	2029
	2030
	

	Obiectivul specific 1. Instituționalizarea serviciilor energetice, până în anul 2030
	
	700
	2 600
	1 500
	1 420
	1 600
	7 820

	Costuri acoperite din bugetul de stat
	
	
	
	
	
	300
	300

	Costuri acoperite din asistență externă
	
	700
	2 600
	1 500
	1 420
	1 300
	7 520

	Costuri neacoperite
	
	
	
	
	
	
	

	Obiectivul specific 2. Crearea, până la sfârșitul anului 2030, a unui mecanism care va asigura generarea unei cereri constante și predictibile pentru servicii energetice susținută de finanțare adecvată și sustenabilă
	
	2 220
	200 500
	200 000
	200 000
	200 000
	804 540

	Costuri acoperite din bugetul de stat
	
	20
	
	
	
	20
	40

	Costuri acoperite din asistență externă
	
	2 000
	200 000
	200 000
	200 000
	200 000
	802 000

	Costuri neacoperite
	
	200
	500
	
	1 800
	
	2 500

	Obiectivul specific 3. Creșterea gradului de percepție a serviciilor energetice ca instrumente fiabile și avantajoase pentru îmbunătățirea eficienței energetice, până în anul 2030
	
	
	
	20
	50
	150
	220

	Costuri acoperite din bugetul de stat
	
	
	
	20
	50
	150
	220

	Costuri acoperite din asistență externă
	
	
	
	
	
	
	

	Costuri neacoperite
	
	
	
	
	
	
	

	TOTAL, mii lei
	
	2 920
	203 100
	201 520
	203 270
	201 770
	812 580


Capitolul VII
RISCURI DE IMPLEMENTARE
63. Implementarea Programului ar putea fi afectată de următoarele riscuri descrise în tabelul 4, fiind indicate măsurile de atenuare a impactului și de reducere a probabilității apariției acestor riscuri.
Tabelul 4
Riscuri de implementare

	Nr. d/o
	Riscuri anticipate
	Probabilitatea (medie/înaltă)
	Impact (mediu/înalt)
	Măsuri de atenuare a riscului

	1
	Reticența autorităților și instituțiilor implicate în implementarea Programului
	Medie
	Mediu
	Stabilirea unei platforme interinstituționale de coordonare și monitorizare a implementării Programului;
Realizarea unei strategii de comunicare coerentă și adecvată pentru explicarea importanței Programului și a procesului de realizare a acestuia.

	2
	Capacitățile instituționale reduse privind implementarea Programului
	Medie
	Mediu
	Consolidarea continuă a capacităților instituțiilor responsabile de implementarea Programului, inclusiv în cadrul proiectelor de asistență tehnică

	3
	Lipsa de interes și implicarea insuficientă a mediului de afaceri (potențialilor furnizori de servicii energetice, instituțiilor financiare, companiilor de inginerie etc.) în implementarea proiectelor de eficiență energetică cu aplicarea contractelor de performanță energetică
	Medie
	Înalt
	Desfășurarea campaniilor de promovare axate pe beneficiile contractelor de performanță energetică pentru mediul de afaceri

	4
	Reticența instituțiilor deținătoare de clădiri publice în ceea ce privește apelarea la serviciile energetice
	Medie
	Înalt
	Stabilirea obiectivelor programatice privind îmbunătățirea eficienței energetice a clădirilor publice și a mecanismelor de realizare a acestora;
Comunicare sistematică și sistemică cu privire la beneficiile contractelor de performanță energetică

	5
	Finanțare insuficientă pentru implementarea Programului
	Înaltă
	Înalt
	Promovarea importanței Programului pe platformele de colaborare cu partenerii de dezvoltare în vederea identificării sprijinului financiar și tehnic pentru realizarea acestuia;
Eficientizarea utilizării asistenței tehnice prin coordonarea eficientă a fondurilor disponibile, în vederea eliminării suprapunerilor și dublărilor;
Promovarea mecanismelor de utilizare eficientă a resurselor financiare disponibile

	6
	Tergiversarea procesului de dezvoltare a cadrului legal și, ca rezultat, afectarea altor procese de implementare ulterioare
	Mediu
	Înalt
	Crearea grupurilor de lucru interinstituționale pentru a accelera procesul legislativ și a monitoriza progresul;
Asigurarea unei comunicări continue cu factorii de decizie politici pentru a alinia prioritățile legislative cu obiectivele Programului


Capitolul VIII
AUTORITĂȚI ȘI INSTITUȚII RESPONSABILE
64. Dezvoltarea pieței serviciilor energetice se bazează pe participarea tuturor instituțiilor cu competențe în domeniul respectiv și pe asigurarea unei cooperări interinstituționale eficiente. Ministerul Energiei este principalul responsabil de implementarea prezentului Program, de elaborarea rapoartelor de progres și de prezentarea acestora Guvernului.
65. La implementarea prezentului Program vor contribui următoarele autorități/instituții: Ministerul Finanțelor, Ministerul Infrastructurii ș Dezvoltării Regionale, Agenția Achiziții Publice, Centrul Național pentru Energie Durabilă, autoritățile administrației publice centrale, partenerii de dezvoltare, organizațiile neguvernamentale și mediul asociativ, alte instituții, după caz.
Capitolul IX
PROCEDURI DE MONITORIZARE, EVALUARE ȘI RAPORTARE
66. Monitorizarea implementării Programului se efectuează de Ministerul Energiei, cu suportul Centrului Național pentru Energie Durabilă.
67. Centrul Național pentru Energie Durabilă asigură evaluarea implementării Programului în modul următor:
67.1. Evaluarea anuală – se realizează prin elaborarea, până la 25 februarie a anului următor perioadei de gestiune, a rapoartelor anuale ce includ analiza nivelului de implementare a Programului;
67.2. Evaluarea intermediară – se realizează prin elaborarea, până la 25 februarie 2029, a raportului intermediar, care include analiza nivelului de implementare a Programului, analiza evoluției pieței serviciilor energetice, cu concluziile și recomandările corespunzătoare și, după caz, argumentările privind necesitatea ajustării Programului;
67.3. Evaluarea finală – se realizează prin elaborarea, până la 25 februarie 2031, a raportului final, care include analiza nivelului de implementare a Programului, analiza evoluției pieței serviciilor energetice, cu concluziile și recomandările corespunzătoare și, după caz, argumentările privind necesitatea prelungirii Programului, cu ajustările necesare.
68. Rapoartele privind evaluarea implementării Programului se prezintă Ministerului Energiei și Guvernului și se publică pe paginile web ale Ministerului Energiei și Centrului Național pentru Energie Durabilă.

[bookmark: _Hlk166591041]PLAN DE ACȚIUNI
pentru implementarea Programului de dezvoltare a pieței serviciilor energetice pentru perioada 2026-2030

	Nr. d/o
	Acțiuni
	Indicatori de monitorizare
	Costuri de implementare totale, mii lei
	Costuri de implementare divizate pe ani, mii lei
	Surse de finanțare
	Termen de realizare
	Instituție responsabilă

	
	
	
	
	2026
	2027
	2028
	2029
	2030
	
	
	

	1
	2
	3
	4
	5
	6
	7
	8
	9
	10
	11
	13

	Obiectivul specific 1. Instituționalizarea serviciilor energetice, până în anul 2030

	1.
	Alinierea cadrului normativ la bunele practici ale Uniunii Europene și eliminarea barierelor de reglementare pentru utilizarea serviciilor energetice în sectorul public
	3 proiecte de legi aprobate de Guvern;
5 hotărâri ale Guvernului aprobate;
Ordin al ministrului finanțelor aprobat;
Baza generalizată a practicii fiscale completată cu cel puțin 2 clarificări
	1 300
	300
	1 000
	
	
	
	Asistență externă
	T4/2027
	Ministerul Energiei;
Ministerul Finanțelor;
Centrul Național pentru Energie Durabilă;
Agenția Achiziții Publice

	2.
	Implementarea cadrului metodologic aferent serviciilor energetice, armonizat cu practicile și standardele europene și internaționale
	2 standarde naționale aprobate
	400
	100
	300
	
	
	
	Asistență externă
	T4/2027
	Institutul de Standardizare din Moldova;
Centrul Național pentru Energie Durabilă

	3.
	Formarea specialiștilor cu înaltă calificare în domeniul serviciilor energetice
	Program de perfecționare aprobat;
Cel puțin 100 de specialiști perfecționați
	200
	
	
	200
	
	
	Asistență externă
	T4/2028
	Centrul Național pentru Energie Durabilă;
Universitatea Tehnică a Moldovei

	4.
	Implementarea sistemului de admitere pe piață a furnizorilor de servicii energetice profesioniști care livrează servicii la standarde de calitate
	Hotărâre a Guvernului aprobată;
Cel puțin 10 specialiști calificați și înregistrați;
Cel puțin 5 companii calificate și înregistrate
	120
	
	
	
	120
	
	Asistență externă
	T4/2029
	Ministerul Energiei;
Centrul Național pentru Energie Durabilă

	5.
	Implementarea și operaționalizarea mecanismului de tip ”revolving” pentru realizarea proiectelor de eficiență energetică în clădirile publice deținute de autoritățile administrației publice centrale de specialitate
	Hotărâre a Guvernului aprobată;
Unitatea de implementare a mecanismului ”revolving” instituită și activă;
Numărul de specialiști instruiți;
Manual operațional al mecanismului ”revolving” aprobat
	5 500
	300
	1 300
	1 300
	1 300
	1 300
	Asistență externă
	T4/2026 – T4/2030
	Ministerul Energiei;
Centrul Național pentru Energie Durabilă

	6.
	Implementarea mecanismului de tip ”Super ESCO”
	Hotărâre a Guvernului aprobată;
Unitatea de implementare a mecanismului de tip ”Super ESCO” instituită;
Numărul de specialiști instruiți;
Manual operațional al mecanismului ”Super ESCO” aprobat
	300
	
	
	
	
	300
	Bugetul de stat: subprogramul 5801 „Politici și management în sectorul energetic”; subprogramul 5810 „Eficiență energetică”
	T4/2030
	Ministerul Energiei;
Centrul Național pentru Energie Durabilă

	Obiectiv specific 2. Crearea, până la sfârșitul anului 2030, a unui mecanism care va asigura generarea unei cereri constante și predictibile pentru servicii energetice susținută de finanțare adecvată și sustenabilă

	7.
	Inventarierea clădirilor autorităților administrației publice centrale
	Inventarul a 100% de clădiri ale autorităților administrației publice centrale întocmit și publicat
	500
	200
	300
	
	
	
	Asistență externă
	T2/2027
	Ministerul Energiei;
Centrul Național pentru Energie Durabilă

	8.
	Stabilirea țintelor pe termen lung privind creșterea eficienței energetice a clădirilor publice deținute de autoritățile administrației publice centrale de specialitate
	Hotărâre a Guvernului aprobată
	200
	
	200
	
	
	
	Asistență externă
	T4/2027
	Ministerul Energiei;
Centrul Național pentru Energie Durabilă

	9.
	Identificarea și implementarea proiectelor de eficiență energetică în clădirile publice deținute de autoritățile administrației publice centrale de specialitate cu aplicarea mecanismului ”revolving”
	Cel puțin 20 audituri energetice întocmite;
Cel puțin 20 de proiecte lansate
	802 000
	2 000
	200 000
	200 000
	200 000
	200 000
	Asistență externă
	T4/2026 – T4/2030
	Centrul Național pentru Energie Durabilă

	10.
	Mobilizarea resurselor financiare pentru finanțarea proiectelor de eficiență energetică în clădirile publice deținute de autoritățile administrației publice centrale de specialitate cu aplicarea mecanismului ”revolving”
	Cel puțin 800 mil. lei mobilizați de la partenerii de dezvoltare;
Cel puțin 25 mil. lei mobilizați din contul economiilor obținute în proiectele de eficiență energetică în clădirile publice deținute de autoritățile administrației publice centrale de specialitate cu aplicarea mecanismului ”revolving”
	20
	20
	
	
	
	
	Bugetul de stat: subprogramul 5801 „Politici și management în sectorul energetic”;
subprogramul 5810 „Eficiență energetică”
	T4/2030
	Ministerul Energiei;
Ministerul Finanțelor;
Centrul Național pentru Energie Durabilă

	11.
	Identificarea proiectelor de eficiență energetică potențiale în sectorul public (iluminat public, serviciile publice și alte domenii)
	Cel puțin 5 audituri energetice întocmite;
Catalogul cu cel puțin 10 proiecte de eficiență energetică potențiale din sectorul public întocmit și publicat
	600
	
	
	
	600
	
	Asistență externă
	T4/2028
	Centrul Național pentru Energie Durabilă

	12.
	Identificarea proiectelor de eficiență energetică potențiale în sectorul privat 
	Cel puțin 10 audituri energetice întocmite;
Catalogul cu cel puțin 50 proiecte de eficiență energetică potențiale din sectorul privat întocmit și publicat
	1 200
	
	
	
	1 200
	
	Asistență externă
	T4/2028
	Centrul Național pentru Energie Durabilă

	13.
	Mobilizarea resurselor financiare pentru finanțarea proiectelor de eficiență energetică în sectorul privat cu utilizarea serviciilor energetice
	Cel puțin 20 mil. lei mobilizați de la partenerii de dezvoltare
	20
	
	
	
	
	20
	Bugetul de stat: subprogramul 5801 „Politici și management în sectorul energetic”;
subprogramul 5810 „Eficiență energetică”
	T4/2030
	Centrul Național pentru Energie Durabilă

	Obiectivul specific 3. Creșterea gradului de percepție a serviciilor energetice ca instrumente fiabile și avantajoase pentru îmbunătățirea eficienței energetice, până în anul 2030

	14.
	Promovarea beneficiilor serviciilor energetice pentru implementarea proiectelor de eficiență energetică în clădirile publice deținute de autoritățile administrației publice centrale de specialitate
	Cel puțin 5 campanii de informare derulate;
Cel puțin 30 de autorități ale administrației publice centrale și structuri organizaționale din sfera lor de competență informate;
Cel puțin 70 de autorități ale administrației publice locale informate;
Cel puțin 400 de companii private informate;
Cel puțin 10 bănci comerciale informate
	150
	
	
	20
	30
	100
	Bugetul de stat: subprogramul 5810 „Eficiență energetică”
	T4/2028 – T4/2030
	Centrul Național pentru Energie Durabilă

	15.
	Instituirea unui mecanism de publicare a datelor relevante despre toate proiectele de eficiență energetică realizate în sectorul public cu aplicarea mecanismului ”revolving”
	Platforma on-line dedicată creată;
20 seturi de date publicate;
Raport analitic cu exemple de bună practică publicat
	70
	
	
	
	20
	50
	Bugetul de stat: subprogramul 5810 „Eficiență energetică”
	Trimestrul IV, 2030
	Centrul Național pentru Energie Durabilă



